डिपो होल्डरों ने राशन बांटने की दी धमकी
पलवल | जिलेके डिपो होल्डर अपनी मांगों को लेकर शुक्रवार देर शाम पीआर सेंटर पर जमा हुए और अधिकारियों के साथ बैठक की। बैठक के बाद डिपो होल्डरों ने अपनी मांगों को एक ज्ञापन सिटी मजिस्ट्रेट को सौंपा, जिसमें डिपो होल्डरों का आरोप है कि उन्हें कमीशन राशन भाड़ा नहीं मिल रहा और यदि जल्द नहीं मिला तो वे राशन नहीं बाटेंगे। डिपो होल्डर्स ने कहा कि जो राशन डिपो पर पहुंचाया जाता है उसका उन्हें कोई भाड़ा नहीं दिया जा रहा है, जबकि डिपो पर राशन पहुंचाने की जिम्मेदारी विभाग की होती है। इसके साथ-साथ सरकार की तरफ से जो उन्हें कमिशन दिया जाता है वो भी नहीं मिल रहा। सिटी मजिस्ट्रेट असीमा सांगवान ने इस मामले को गंभीरता से लेते हुए विभाग के अधिकारियों से बात कर समस्या का समाधान करने का आश्वासन दिया। डिपो होल्डर्स ने समय पर मांग पूरी होने पर राशन नहीं बांटने की चेतावनी दी है। प्रतिनिधि मंडल में डिपो होल्डर ललित शर्मा, महावीर शर्मा, राम अवतार, अमित कुमार, सुरजन, रामेश्वर, जगबीर, प्रलाद, मनोज, प्रकाश तरुण कुमार सहित अन्य शामिल थे। इस संबंध में डीएफएससी कुशलपाल वोरा ने कहा कि डिपो होल्डर्स की मांग को जल्द ही पूरा करा दिया जाएगा।
hin_Deva hin_Deva